Comença el curs 2024-25 dels Programes Formatius de Qualificació Bàsica en el C.S Díaz Pintado
2025-07-24

Dijous que ve 26 de setembre, en el Centre Socioeducatiu Díaz-Pintado, començaran els Programes Formatius de Qualificació Bàsica (PFCB), gestionats per l’Ajuntament de Burjassot i impartits des de CEMEF SLU corresponents al curs 2024-2025. Els PFCB estan dirigits a joves entre 16 i 21 anys, que no hagen obtingut el títol de Graduat en ESO.

Per al nou curs que ara comença, hi ha quatre especialitats formatives: Lampisteria, Soldadura, Tèxtil i Cuina, amb un total de 60 alumnes que, durant nou mesos, rebran formació teoricopràctica en cadascun dels rams esmentats, amb la finalitat d’aconseguir el certificat de professionalitat de nivell 1 de l’especialitat triada. A més, aquests programes compten amb un mes de pràctiques no laborals en empreses, gràcies a les quals l’alumnat tindrà contacte directe amb el món laboral real.

Els programes formatius de qualificació bàsica constitueixen una oferta formativa adaptada a les necessitats específiques de l’alumnat que ha abandonat l’ensenyament reglat, sense haver aconseguit els objectius previstos en l’Educació Secundària Obligatòria (ESO). L’objectiu és afavorir la inserció laboral i la reincorporació educativa de l’alumnat, reduint les seues dificultats d’accés a un lloc de treball, a través de l’aprenentatge d’un ofici i de l’adquisició d’actituds i hàbits laborals.

Les persones interessades que complisquen amb els requisits pertinents poden sol·licitar més informació en CEMEF SLU (C/Verge dels Desemparats, 26. Tel: 96 316 02 50).